cy en de su fr en cy ga cy cy de en cy cy cy cy cy cy cy cy jbo cy cy cy cy kw cy cy en jbo cy en de cy en cy cy en es cy cy cy cy cy de cy cy cy cy cy de cy cy cy de cy de ru de uk cy da cy cy es de fa es en en en en
Pethau i'w gwneud – ty-barcud
Dod o hyd i ni
Pethau i’w gwneud a llefydd i’w gweld
Mae Ceredigion yn sir brydferth sydd â rhywbeth at ddant pawb gyda’i threfi a’i phentrefi, mynyddoedd y Cambria, Bae Ceredigion, yr arfordir a chyfoeth cynhenid ac amrywiol cefn gwlad. Un o’i nodweddion gorau yw bod yma gymaint o bethau i’w mwynhau, a hynny heb deimlo bod gormod o bobl o gwmpas – lle gwych felly i ymlacio ac i ddianc o ruthr y byd.
Mae Tŷ Barcud wedi’i leoli yng nghanol Dyffryn Ystwyth ac yn fan gwych i brofi holl ogoniannau amrywiol y sir a Bae Ceredigion.
Mae dyffryn afon Ystwyth yn un o’r rhai prydferthaf yng Nghymru gyda choedwigoedd cyfoethog amrywiol, afonydd glân a thiroedd amaethyddol ffrwythlon sy’n llawn prydferthwch drwy gydol y flwyddyn. Mae’r ffordd sy’n arwain dros Fynyddoedd y Cambria o Raeadr Gwy yn daith a ddisgrifiwyd unwaith gan yr AA fel un o ddeg o deithiau mwyaf golygfaol y byd.
Mae dyffryn Ystwyth yn gyrchfan boblogaidd i gerddwyr, gwylwyr adar a’r rheiny sy’n frwd dros yr awyr agored. Ceir yma lawer o lwybrau wedi’u marcio’n drylwyr – ac mae afon Ystwyth yn ffefryn gyda physgotwyr brithyll a samwn.
Mae cymaint i’w weld, ei wneud a’i ddarganfod yng Ngheredigion – ni fedrwn ond rhoi blas ichi o rai o’r atyniadau gorau sydd agosaf at Dŷ Barcud.
Rydym am i chi gael pleser wrth fwyta a choginio – mae’n rhan allweddol o unrhyw wyliau da. Mae’r pod yn darparu amrywiaeth dda o offer coginio ar gyfer gwneud prydau syml, ac os hoffech gofleidio bywyd yr awyr agored a bwyta ‘al fresco’ yna mae gan y pod le tân a barbeciw – paratowch wledd o farbeciw gan ddefnyddio cynnyrch lleol blasus.
Os nad ydych yn teimlo fel coginio, mae yna ddigonedd o lefydd da i yfed a bwyta yn yr ardal. Os hoffech fwcio rhywle da i fwyta yn ystod eich arhosiad yma, byddem yn fwy na pharod i argymell nifer o lefydd yn dibynnu ar yr hyn sydd at eich dant.
Os ydych yn dwlu ar fwyd ac am roi cynnig ar fwy o foethau, mae Y Ffarmers (01974 261275) dim ond pedair munud yn y car. Allwch mentrwch ychydig ymhellach i harbwr Aberaeron ac i westy dymunol yr Harbwrfeistr (01545 570 755) – neu am dân agored, bwyd a chwrw da ewch i Y Talbot (01974 298208) yn nhref wledig Tregaron.
Ymhle mae dechrau? Dyma i chi rai o’n ffefrynnau
Canolfan Coedwigaeth Hamdden Nant yr Arian a Chanolfan Bwydo Barcutiaid Coch
Teithiau drwy’r goedwig, golygfeydd gwych a thŷ bwyta. Hefyd mae yma lwybrau beicio mynydd byd enwog. Caiff y barcutiaid eu bwydo am 3yp yn yr haf a 2yp yn y gaeaf, ac nid yw’n anghyfarwydd i weld mwy na 100 o farcutiaid coch yn ystod amseroedd bwydo. Mynediad am ddim.
Gallwch gyrraedd Ystâd yr Hafod mewn taith ddeng munud o Dŷ Barcud, un o’n hoff lefydd ni. Caiff ei rheoli mewn partneriaeth gyda Chyfoeth Naturiol Cymru ac Ymddiriedolaeth yr Hafod ac mae ei thiroedd, 200 hectar, yn cael eu disgrifio fel rhai o enghreifftiau gorau Ewrop o ran tirlun pictiwresg. Mae’r Hafod yn le gwych i gerdded ac i ddarganfod gerddi a cherfluniau a gladdwyd gydag amser, rhaeadrau ac ogofâu. Ewch â phicnic, ewch i nofio yn yr afon a threuliwch y diwrnod yno. Mynediad am ddim.
Mae’r rhain werth eu gweld – dyma ffordd wych i dreulio prynhawn ymysg golygfeydd hynod o ddramatig. Ar ôl cerdded o gwmpas y rhaeadrau, cewch baned o de haeddiannol a chacennau yng ngwesty trawiadol Yr Hafod.
Er nad yw ond 15 munud o Dŷ Barcud, mae’n werth teithio i Aberystwyth i ddal y trên stêm gwreiddiol hwn, a’i linell rheilffordd gul, sy’n rhedeg drwy brydferthwch trawiadol cefn gwlad. Daw’r siwrnai i ben ym Mhontarfynach (gweler uchod), mae’r rhaeadrau ar agor drwy gydol y flwyddyn ac yn costio rhwng £1-2 y pen yn ddibynnol ar ba daith sy’n mynd â’ch dewis. Edrychwch ar wefan y rheilffordd am fanylion cyfredol y prisiau a’r amserlenni.
Dyma eiddo’r Ymddiriedolaeth Genedlaethol sydd dim ond 20 milltir o Dŷ Barcud a medrwch dreulio diwrnod cyfan yma’n hawdd. Os yw’n braf, ewch i chwilota’r gerddi â’r waliau o’u cwmpas, buarth y fferm a’r teithiau cerdded drwy’r goedwig. Pan fo’r tywydd yn wlyb, ewch i mewn a chwilota’r tŷ.
Os hoffech ymweld â galeri gelf, gwylio ffilm neu fynd i’r theatr, yna anelwch at Ganolfan y Celfyddydau yn Aberystwyth – sydd wedi’i lleoli uwchlaw’r dref oddi mewn i gampws y brifysgol. Ceir yma ddigonedd o weithgareddau, ac mae’n werth ymweld â’r lle pe bai dim ond i edmygu amrywiaeth y gwaith pensaernïol a’r olygfa ryfeddol dros y dref ac allan at y môr.
Ychydig islaw Canolfan y Celfyddydau mae Llyfrgell Genedlaethol Cymru.
Mae Amgueddfa Ceredigion, hefyd yn Aberystwyth, yn amgueddfa fach hyfryd sydd wedi’i lleoli yn yr hen goliseum ynghanol y dref. Mynediad am ddim, arddangosfeydd sy’n cael eu newid yn aml a siop anrhegion hyfryd.
Drwy’r sir, mae yma ddarpariaeth eang o feicio hawdd ac eithafol, a hynny o fewn cyrraedd i Dŷ Barcud.
Ein llwybr beicio agosaf yw Llwybr Ystwyth sy’n llwybr troed a beic prydferth 20 milltir (32.1km), ac mae’n cysylltu Tregaron yn rhan uchaf dyffryn Teifi ag Aberystwyth ar yr arfordir. Mae’n dilyn rhan o drac yr hen linell rheilffordd y Great Western (yn wreiddiol Rheilffordd Manceinion a Milford) rhwng Aberystwyth a Chaerfyrddin.
I gerddwyr, mae yma rywbeth i bawb gydag amrywiaeth gyfoethog o deithiau cerdded ar gyfer y rheiny sy’n dymuno teithiau hamddenol, neu eraill sy’n dymuno teithiau mwy heriol.
Mae’r ardal yn cael ei gwasanaethu’n dda gan Lwybr Arfordir Ceredigion a Chymru, yn ogystal â nifer o opsiynau eraill o fewn mynyddoedd y Cambria a’r wlad o gwmpas.
O fewn ychydig filltiroedd i Dŷ Barcud, ceir nifer o deithiau drwy goedlannau hyfryd a safleoedd picnic sy’n cael eu rheoli gan Gyfoeth Naturiol Cymru. Yn ogystal, mae yna ddewis da o lwybrau cyhoeddus sy’n cychwyn a gorffen yn Nhŷ Barcud – medrwn eich cynghori’n hwylus ar y gorau o’r rhain.
Aberystwyth yw’r dref fwyaf yng Ngheredigion, tref brifysgol fywiog a thref glan môr. Mae’r cyn dref sirol, Aberteifi, yn ymfalchïo yn ei chastell, nifer o lefydd celfyddyd a siopau annibynnol diddorol. Darganfyddwch bentrefi bychain glan môr a threfi harbwr pictiwresg Aberaeron a Cheinewydd, neu drefi marchnad dyffryn Teifi, sef Llandysul, Tregaron a Llanbed. Mae’r croeso’n gynnes hyd yn oed yn y pentrefi gwledig lleiaf o Geredigion, gyda llu o atyniadau a hanes. Mae gan bob tref stori i’w hadrodd a phob pentref ddirgelwch i’w ddarganfod mewn sir sy’n dyddio nôl dros 1600 o flynyddoedd.
Dewch o hyd i’r lleoliadau a ddefnyddiwyd gan y ddrama dditectif ‘Y Gwyll’, a llefydd a ysbrydolodd waith ffuglennol Dylan Thomas, Llareggub o ‘Dan y Wenallt’.
Am ragor o wybodaeth am Geredigion a llefydd i’w mwynhau, ewch i ymweld â:
Design & Development: © Steve Coleman-Williams 2016